Dal maiorz al proporz – succedì avant 80 onns 

Da Giusep Capaul/ANR 

Dapi 1919 – pia exact avant 80 onns – vegn il cussegl naziunal elegì mintgamai tenor il proporz. Avant valeva – dapi 1848 – il maiorz. Questa midada da sistem electoral ha gì grondas consequenzas – tant per la cumposiziun dal parlament federal sco era cul temp dal cussegl federal. Dapi otg decennis vegn il proporz applitgà tar las tschernas dal cussegl naziunal en ils chantuns cun dus e pli blers mandats. En chantuns cun be in mandat vala vinavant il maiorz. 
l sistem electoral proporziunal vertent è pli gist e guliv ch’il maiorz. El resguarda las partidas tenor lur fermezza a basa da las vuschs cuntanschidas mintgamai tar la tscherna dal cussegl naziunal mintga quatter onns. Avant 1919 – pia pli che durant 70 onns dapi 1848 – è il cussegl naziunal vegnì tschernì tenor il maiorz. Quai ha effectuà che la partida liberala-radicala, che ha realisà il stadi federativ da 1848, ha dominà decennis ora suletta tant el parlament sco el cussegl federal. Pir a la fin dal 19avel tschientaner (1891) è perquai l’emprim cusseglier federal catolic-conservativ (Josef Zemp) vegnì elegì. 
Il proporz ha dentant pussibilità 1919 da tscherner in segund represchentant conservativ el cussegl federal. Malgrà il proporz ha la partida liberala anc ditg disponì da la maioritad en la regenza federala. Plaun a plaun ha il proporz tuttina purtà ils fritgs vulids. Quest sistem ha anc in ulteriur avantatg, numnadamain ch’in segund scrutini n’è betg necessari. Sch’in commember dal cussegl naziunal sa retira durant la perioda d’uffizi vegn l’emprim nun elegì sin la medema glista declerà per tschernì. 
La Svizra è stada tranter ils emprims pajais che han introducì il proporz per tscherner ses parlament naziunal. La predominanza liberala è svanida cul temp era el cussegl federal. 1929 è l’emprim cusseglier federal da la partida dals purs e mastergnants (BGB), Rudolf Minger, vegnì el cussegl federal e 1943 l’emprim socialdemocrat (Ernst Nobs). Uschia è la partida liberala vegnida per l’emprima giada – bunamain 100 onns suenter la fundaziun dal stadi federal – en la minoritad el cussegl federal. Questa ha ella anc cuntanschì 1953, ma gia pers in onn pli tard. Insaquants onns èn liberals e conservativs stads – suenter la retirada dals socialdemocrats – tuttina ferms el cussegl federal. 
Pir 1959 è la furmla magica actuala en la cumposiziun dal cussegl federal – cun dus liberals, dus cristiandemocrats, dus social-democrats ed in popular – vegnida realisada. Succedì è quai sin iniziativa da la partida conservativ-cristiansociala, che aveva alura la pli ferma fracziun el parlament federal ed en consequenza da l’allianza naira-cotschna. L’intent d’avant 80 onns è pia vegnì realisà pertutgant il cussegl federal avant 40 onns en sia davosa consequenza. Quai reflectescha anc oz pli u main la fermezza da las partidas grondas e guvernamentalas el parlament ed ha – ultra da quai – era fullà a ses temp via a la democrazia concordanta.